Document ID: /roh_data/filtered/fineweb-2-filterrobots_roh.jsonl.gz/59467

Passa 50 atletas ed atlets pon trenar en il center ils pli differents sports sut cundiziuns professiunalas. Surtut il passlung vegn promovì en l'Engiadin'Ota tar scolaras e scolars dad 11 onns fin tar atletas ed atlets creschids. Sper il trenament cun skis da rodas, porscha il center uss era in trenament sin in bindel a San Murezzan.
Investiziun da 200’000 francs
Il nov bindel è in indriz che pussibilitescha il trenament da passlung da tutta aura e da tuttas cundiziuns. Igl è in patent ch'è trais meters lartg e tschintg meters lung. Sur ina rampa vegnan ins direct cun ils skis da rodas sin quest indriz. Il trenament cumenza alura sin il bindel plat. Tenor difficultad ed intensitad va il bindel pli spert ed el s'auza. Pli spert che quel va e dapli ch'el s'auza, e dapli forza ch'i dovra per sa tegnair en la posiziun.
Las atletas ed ils atlets sin il bindel vegnan segirads cun ina corda. En in grond spievel sa vesan las atletas ed ils atlets e dus gronds visurs mussan ad els da tutta sort valurs. L’investiziun da 200’000 francs ha Engiadina Nordic finanzià cun rimnar daners online e cun il sustegn da numerus sponsurs e donaturs.
Bindel da trenament era per l’elita svizra
Fin uss datti quatter da quests bindels da trenament per passlung en Svizra. En il Grischun datti anc in bindel a Tavau. Cun l’investiziun a San Murezzan spera Engiadina Nordic da pussibilitar er ad atletas ed atlets da Swiss Ski da vegnir pli savens per il trenament en l'Engiadin'Ota.